b'\n_START_ARTICLE_\nHrisostom al II-lea (Demetriou) al Noii Iustiniane\n_START_SECTION_\nBiografie\n_START_PARAGRAPH_\nN\xc4\x83scut Herodotos Demetriou pe 10 aprilie, 1941 \xc3\xaen satul Tala de l\xc3\xa2ng\xc4\x83 Paphos, \xc3\xaen sudul Ciprului, a r\xc4\x83mas orfan de tat\xc4\x83 la v\xc3\xa2rsta de zece ani. La \xc3\xaencheierea \xc8\x99colii elementare, doi ani mai t\xc3\xa2rziu, a intrat ca frate \xc3\xaencep\xc4\x83tor la M\xc4\x83n\xc4\x83stirea Sf. Neofit. \xc8\x98i-a continuat educa\xc8\x9bia \xc3\xaen aceast\xc4\x83 calitate la gimnaziul din ora\xc8\x99ul Paphos \xc3\xaen anul 1963. Pe 3 noiembrie 1963, a fost hirotonit diacon de Preasfin\xc8\x9bitul Gheorghe, episcop al Trimitundei. Pentru urm\xc4\x83torii cinci ani a fost epitrop al m\xc4\x83n\xc4\x83stirii \xc8\x99i \xc3\xaen acela\xc8\x99i timp a lucrat la o ferm\xc4\x83._NEWLINE_\xc3\x8en anul 1968, \xc8\x99i-a \xc3\xaenceput studiile la Facultatea de Teologie a Universit\xc4\x83\xc8\x9bii din Atena, pe care a absolvit-o \xc3\xaen anul 1972. Pe 19 octombrie 1972 a fost ales ca stare\xc8\x9b al M\xc4\x83n\xc4\x83stirii Sf. Neofit. A fost hirotonit preot pe 12 noiembrie 1972 de c\xc4\x83tre \xc3\x8enalpreasfin\xc8\x9bitul Macarie al III-lea \xc8\x99i apoi a\xc8\x99ezat \xc3\xaen rangul de stare\xc8\x9b._NEWLINE_\xc3\x8en februarie 1978, stare\xc8\x9bul Hrisostom a fost ales ca mitropolit de Paphos. A fost hirotonit \xc3\xaentru arhiereu pe 26 februarie 1978. Ca urmare a pension\xc4\x83rii Preafericitului Hrisostom I, bolnav de Alzheimer, \xc3\xaen anul 2006, mitropolitul Hrisostom a fost desemnat ca locum tenens al acestuia \xc8\x99i apoi a fost ales ca arhiepiscop al Noii Iustiniane \xc8\x99i \xc3\xaent\xc3\xa2ist\xc4\x83t\xc4\x83tor al Bisericii Ciprului pe 5 noiembrie 2006. A fost \xc3\xaentronizat pe 12 noiembrie 2006 \xc3\xaen Catedrala Sf. Nicolae din Nicosia. _NEWLINE_\xc3\x8en aprilie 2006, Preafericitul Hrisostom s-a exprimat \xc3\xaen mod public \xc3\xaempotriva planului Na\xc8\x9biunilor Unite de reunificare a celor dou\xc4\x83 p\xc4\x83r\xc8\x9bi ale Ciprului, plan care a fost mai t\xc3\xa2rziu respins printr-un referendum.'